Skietery in vroeë oggendure in Bfn | Netwerk24
Skietery in vroeë oggendure in Bfn
Deur André Damons 07 Desember 2018 18:58
Die polisie in Bloemfontein ondersoek ’n saak van poging tot moord nadat rowers Vrydag in die vroeë oggendure op die polisie en private reaksiebeamptes geskiet het.
Die polisielede en lede van verskeie veiligheidsmaatskappye in die stad het omstreeks 01:40 gereageer op verdagte persone by die Acacia Lodge-gastehuis in Kriekstraat, Fichardtpark.
Hulle het na wat verneem word mans by ’n voertuig daar betrap.
Konst. Wendy Nkabi, polisiewoordvoerder, sê die beamptes het vir die mans gevra wie hulle is, waarna die mans op hulle geskiet het.
Volgens inligting het van die mans daarna in ’n silwer Volkswagen Polo weggejaag terwyl ’n ander verdagte weggehardloop het.
Reaksiebeamptes het die motor agterna gesit tot by Emily Hobhouse-plein in Dan Pienaar, Bloemfontein, waar die mans weer op hulle losgebrand het.
Die motor het daarna in die woonbuurt verdwyn.
Nkabi sê ’n klag van poging tot moord word ondersoek. Niemand is nog in hegtenis geneem nie.
Meer oor: Bloemfontein | Misdaad | Rowers | Poging Tot Moord | Polisie-Ondersoek | Skietery
Nog 4 aangekeer ná roof in Milnerton
Rowers loop hul rieme die naweek in 2 voorvalle styf